# ការស្ទង់មតិអំពីសមធម៌ផ្នែកសុខភាពសហគមន៍ឆ្នាំ ២០២៣

# សំណួរ ដែលគេ ច្រើន សួរ

### អ្នកបំពេញការ​ស្ទង់មតិ​

* **តើការ​ស្ទង់មតិ​នេះ មានលក្ខណៈ​​​បែបណា​​?​**
	+ ការ​ស្ទង់មតិ​អំពី​សមធម៌សុខភាពសហគមន៍​ គឺ​ជា​ការ​ស្ទង់មតិ​លក្ខណៈអាណាមិក​តាមអនឡាញ​។​ លទ្ធផល​នឹង​ជួយ​ដល់​ក្រសួង​សុខភាព​សាធារណៈ​នៃ​រដ្ឋម៉ាសាឈូសិត​​ និង​សហគមន៍​នានា​នៅ​​ទូទាំង​រដ្ឋ​ ធ្វើ​ការ​ផ្លាស់ប្ដូរ​ស្ថានភាព​ដែល​រារាំង​ដល់​សុខភាព​។​
	+ ការ​ស្ទង់​មតិ​នេះ ​ត្រូវ​បាន​បង្កើត​ឡើង​ដោយ​មាន​កិច្ចសហប្រតិបត្តិការ​ជាមួយសមាជិក​និង​ដៃគូសហគមន៍​​នៅទូទាំង​រដ្ឋ​​។​ សំណួរ​ស្ទង់​មតិ​ត្រូវ​ផ្អែក​លើ​បទ​ពិសោធ​និង​តម្រូវ​កា​ររបស់​ពលរដ្ឋ​រស់នៅ​ក្នុង​រដ្ឋ​​ម៉ាសាឈូសិត​​។
	+ ការ​ស្ទង់មតិ​នេះ​សាកសួរ​អំពី​ចំណុច​​​ដែល​ប៉ះពាល់​ដល់​សុខភាព​របស់​លោកអ្នក​។​ ប្រធាន​បទ​នៃ​ការ​ស្ទង់មតិ​នេះ​ ​រួម​មាន​ ការ​ទទួល​បាន​ការថែទាំ​សុខភាព​ និង​ការ​ដឹកជញ្ជូន​ សុខភាព​ផ្លូវ​កាយ​និង​ផ្លូវ​ចិត្ត​ និង​សុខុមាលភាព​ បទពិសោធ​ពាក់ព័ន្ធ​នឹង​ជំងឺកូវីដ-19 បញ្ហា​លំនៅដ្ឋាន ការ​អប់រំ និង​ការងារ។​ ការ​ស្ទង់មតិ​នេះ​ ក៏​សាកសួរ​ព័ត៌មាន​អំពី​អាយុ ភេទ និង​ជាតិសាសន៍​ផង​ដែរ។​
* **តើ​ការ​ស្ទង់​មតិ​នេះ​ នឹង​ជួយជា​ប្រយោជន៍​ដល់​សហគមន៍​របស់​ខ្ញុំ​យ៉ាង​ដូច​ម្ដេច​ខ្លះ​?**
	+ **ការ​ស្ទង់​មតិ​នេះ​នឹង​ជួយ​ធ្វើ​ឱ្យ​ប្រាកដ​ថា​ តម្រូវការ​និង​ចំណុ​ច​អាទិភាព​របស់សហគមន៍​លោកអ្នក​ នឹង​បង្ហាញ​នៅ​ក្នុង​ទិន្នន័​យ​នេះ​។​** ចម្លើយ​របស់​លោកអ្នក​ចំពោះ​ការ​ស្ទង់មតិ​នេះ​ នឹង​បង្ហាញ​អំពី​ចំណុច​​ដែល​ជួយ​ដល់​សហគមន៍​​ឱ្យ​មាន​​​​សុខភាព​ល្អ​ និង​ចំណុច​​ដែល​ធ្វើ​ឱ្យសហគមន៍​​កាន់តែ​ពិបាក​នឹង​មាន​សុខភាព​ល្អ​បាន​។​
	+ ក្រសួង​សុខភាព​សាធារណៈ​នៃ​រដ្ឋម៉ាសាឈូសិត​​ នឹង​ប្រើ​ប្រាស់​ទិន្នន័យ​ពី​ការ​ស្ទង់មតិ​​នេះ​ ដើម្បី​ដឹក​នាំ​ការងារ​របស់​យើង​។​ ចំណុច​នេះរួម​បញ្ចូលទាំង​ការ​កែ​លម្អ​កម្មវិធី​របស់​យើងខ្ញុំ​​ ការ​ធ្វើ​សេចក្ដី​សម្រេចចិត្ត​អំពីមូលនិធិ និង​ធនធាន​ និង​ការគាំ​ទ្រ​ដល់​គោលនយោបាយ​​នានា ​ដើម្បី​​​កែលម្អ​បញ្ហា​​វិសមភាព​សុខភាព​ផង​ដែរ​។​ យើង​ក៏​នឹង​​ចែករំលែក​លទ្ធផល​នៃ​ការ​ស្ទង់មតិ​នេះ​ជាមួយ​ដៃគូ​​ផ្សេង​ៗ​នៅ​ទូទាំង​រដ្ឋម៉ាសាឈូសិត​ផងដែរ ដើម្បី​គាំ​ទ្រ​ដល់​កិច្ចការ​សំខាន់ៗ​​ដែល​ពួកគេកំពុង​ធ្វើ ​ដើម្បី​លើកកម្ពស់​សុខភាព​សហគមន៍​របស់​ពួកគេ​។​
* **តើ​នរណា​​ដែល​អាចបំពេញ​ការ​ស្ទង់មតិ​នេះបាន​​?**
	+ មនុស្ស​គ្រប់គ្នា​ដែល​មាន​អាយុចាប់ពី 14 ឆ្នាំឡើង​ទៅ​ ដែល​រស់នៅ​ក្នុង​រដ្ឋម៉ាសាឈូសិត​​ពេញមួយ​ឆ្នាំ​ ​ឬក្នុង​ពេលខ្លះ​ អាច​​បំពេញ​ការ​​ស្ទង់មតិ​នេះ​បាន។​
* **តើ​ខ្ញុំអាចបំពេញការស្ទង់មតិ​នេះ​ជា​ភាសា​អ្វី​​បាន​ខ្លះ​?​**
	+ លោកអ្នក​អាចបំពេញការ​ស្ទង់​មតិ​នេះ​ ជា​ភាសា​ដូច​ខាង​ក្រោម​៖​ ​ភាសា​អារ៉ាប់ ភាសាកាបវ៉េក្រេអូល ភាសាចិន​ (ធម្មតា​ និង​បូរាណ)​ ភាសាអង់គ្លេស​ ភាសាហៃទីក្រេអូល ភាសាខ្មែរ ភាសាព័រទុយហ្គាល់​ ភាសារុស្ស៊ី ភាសា​អេស្ប៉ា​ញ ​ភាសា​វៀត​ណាម។​ ការ​ស្ទង់​មតិ​នេះ​ក៏​នឹ​ងមាន​ផ្ដល់​ជូន​ជា​ភាសា​សញ្ញាអាមេរិក​ នៅ​ពេល​ក្រោយ​ទៀត​ក្នុង​រដូវ​ក្ដៅ​នេះ​ផង​ដែរ​។​
	+ ប្រសិន​បើ​លោកអ្នក​ចង់​បាន​ ​អ្នក​ផ្សេង​អាច​បក​ប្រែ​សំណួរ​ទៅ​ជា​ភាសា​ដែល​លោកអ្នក​ចង់បាន​ និង​បំពេញ​ការ​ស្ទង់ម​តិ​នេះ​ជំនួស​លោកអ្នក​បាន​។​
* **តើ​ខ្ញុំអាចបំពេញការស្ទង់មតិ​នេះ​​​បាន​ដោយ​របៀប​ណា​​?​**
	+ ការ​ស្ទង់មតិ​នេះ​ នឹង​មាន​ផ្ដល់ជូន​តាម​អនឡាញ​ [នៅទីនេះ​](https://redcap.ehs.mass.gov/redcap/surveys/?s=RCTX3A3YLR3A4TAX) នៅថ្ងៃទី31 ខែកក្កដា ឆ្នាំ2023 ហើយ​នឹង​ត្រូវ​បិទ​បញ្ចប់នៅ​ខែ​តុលា​។​
* **នៅ​ពេល​ខ្ញុំបំពេញការ​ស្ទង់មតិ​នេះ​ តើ​ខ្ញុំ​គួរ​រំពឹង​​​អ្វី​ខ្លះ​?​**
	+ បន្ទាប់​ពី​ចុច​នៅ​លើ​តំណភ្ជាប់​នេះ​ លោកអ្នក​នឹង​អាច​ជ្រើស​រើស​ភាសា​​ដែល​លោកអ្នក​ចង់បាន​ ដើម្បីបំពេញ​ការស្ទង់​មតិ​​នេះ​។ ការ​ស្ទង់​មតិ​នេះ​ អាច​ចំណាយ​ពេល​ចន្លោះ​ពី​ 15-30 នាទី។
	+ ​លោកអ្នក​នឹង​ឃើញ​សំណួរ​ពាក់ព័ន្ធ​នឹង​​ប្រធាន​បទដូចជា​ ការ​ទទួល​បាន​ការថែទាំ​សុខភាព​ និង​ការ​ដឹកជញ្ជូន​ សុខ​ភា​ព​ផ្លូវ​កាយ​និង​ផ្លូវ​ចិត្ត​ និង​សុខុមាលភាព​ បទពិសោធពាក់ព័ន្ធ​នឹង​ជំងឺកូវីដ-19 បញ្ហា​លំនៅដ្ឋាន ការ​អប់រំ និង​ការងារ​ជាដើម​​។​
	+ ការ​ស្ទង់មតិ​នេះ ​​ស្នើសុំ​ព័ត៌មាន​អំពី​លោកអ្នក ដូចជា​ អាយុ ជនជាតិ និង​ភេទ។​ នេះ​នឹង​ជួយ​ដល់​យើង​ខ្ញុំ​ក្នុង​ការ​យល់​ដឹង​ថា​តើ​មានតម្រូវ​ការ​និង​បទពិសោធ​​ខុសៗ​គ្នាដូចម្ដេច​ខ្លះ​នៅ​តាម​ក្រុម​នីមួយ​​ៗ​​។​
	+ លោកអ្នក​អាច​ចាក​ចេញ​ពី​ការ​ស្ទង់មតិ​នេះ​បាន​គ្រប់ពេល​ និង​អាច​រំលង​​សំណួរ​ណាមួយក៏​បាន ប្រសិនបើ​លោកអ្នក​ចង់​។​
* **តើ​ការ​ស្ទង់មតិ​នេះ​ មាន​លក្ខណៈអាណាមិកដែរឬទេ?​**
	+ ការ​ស្ទង់មតិ​​ធ្វើឡើង​ដោយ​ការ​ស្ម័គ្រចិត្ត​ និង​មានលក្ខណៈ​អាណាមិកទាំង​ស្រុង​។​ ការ​ស្ទង់មតិ​នេះ​ ពុំ​សួរ​ពីព័ត៌មាន​ណា​មួយ​ដែលអាច​​ត្រូវ​បា​ន​គេ​ប្រើដើម្បី​កំណត់​អត្តសញ្ញា​ណ​​របស់​លោកអ្នក​ឡើយ​ ហើយ​ចម្លើយ​របស់​លោកអ្នក​ មិន​អាច​​តាមដាន​ត្រឡប់ទៅ​រក​លោកអ្នកវិញ​តាមវិធី​ណាមួយ​បាន​ឡើយ​។​
* **តើនរណា​បានចូលទៅមើលចម្លើយ​របស់ខ្ញុំខ្លះ?​**
	+ មនុស្ស​មួយ​ចំនួន​ដែល​ធ្វើ​ការ​ក្រសួង​សុខភាព​សាធារណៈ នឹង​​អាច​ចូលទៅ​មើល​ចម្លើយ​នៃ​ស្ទង់មតិ​លក្ខណៈ​អាណាមិ​ក​​នេះ​បាន​។​ បន្ទាប់​ពី​បិទ​ការ​ស្ទង់មតិ​ លទ្ធផល​នេះ​ត្រូវ​ចែក​រំលែក​ជាមួយ​ដៃគូសហគមន៍​ ដើម្បី​ឱ្យ​ពួកគេ​អាច​ប្រើប្រាស់​ព័ត៌មាន​​ ដើម្បី​ស្វែង​​យល់​ពី​ទីកន្លែង ​និង​របៀបដែល​ល្អ​បំផុ​ត​​ក្នុង​ការ​ផ្ដល់ជូន​ធនធាន​ដើម្បី​លើកកម្ពស់សុខភាព​។​
	+ ទិន្នន័យ​សង្ខេប​ក៏​នឹង​​មាន​ផ្ដល់ជូន​ដល់​មនុស្សគ្រប់គ្នា​​នៅ​លើ​គេហទំព័​ររបស់យើង​ខ្ញុំ​តាមរយៈ​តារាងទិន្នន័យ ការ​ធ្វើ​បទ​បង្ហាញ​ដែល​បាន​ថតទុក​ និង​ផ្ទាំង​ទិន្នន័យ​​។​ ឯកជន​ភា​ព​​របស់​ពល​រដ្ឋ​ដែល​បំពេញការ​ស្ទង់មតិ​ សំខាន់​ចំពោះ​យើង​ខ្ញុំ​ខ្លាំង​ណាស់ ហើយ​ចម្លើយ​របស់​លោកអ្នក​ មិនអាច​កំណត់​អត្តសញ្ញាណ​របស់លោកអ្នកដោយប្រការ​ណាមួយ​បាន​ឡើយ​។​
* **ខ្ញុំ​មានសំណួរ​ជា​ច្រើន​ទៀត​។​ តើ​ខ្ញុំអាច​ទាក់ទង​ទៅនរណា​បាន​ខ្លះ​?​**
	+ ប្រសិនបើ​លោកអ្នក​មានសំណួរ​បន្ថែមអំពី​ការ​ស្ទង់មតិ​នេះ​ ឬ​អាច​ត្រូវការ​ឱ្យ​គេ​ជួយ​ក្នុង​ការ​បំពេញការ​ស្ទង់មតិ​នេះ​ សូមផ្ញើ​អ៊ីម៉ែល​ទៅកាន់​ chei@mass.gov។

### ដៃគូសហគមន៍​

* **តើ​អ្វី​ទៅ​ជា​សហគមន៍​គោលដៅ​?**
	+ និយាយ​ឱ្យ​ងាយ​យល់​ទៅ សហគមន៍​គោលដៅ​ គឺ​ជា​ក្រុម​ដែល​មាន​ប្រវត្តិ​ធ្លាប់​ត្រូវ​បាន​គេ​បដិសេធ​ពីមុនមក ហើយ​បច្ចុប្បន្ន​​កំពុង​ត្រូវ​បានគេ​បដិសេធ​មិនឱ្យ​មាន​ឱកាស​ទទួល​សុខភាព​ស្មើភាព​គ្នា។​ សម្រាប់​ការស្ទង់មតិ​ឆ្នាំ2023 នេះ​ សហគមន៍​គោលដៅ​​ គឺ​ជា​ប្រជា​ជន​ដែល​មាន​លក្ខណៈ​សម្គាល់ដូចខាងក្រោម៖​
		- មនុស្ស​ចាស់ (អាយុ 60+)
		- ឪពុកម្ដាយ​ និង​​អ្នក​មើលថែ​ទាំ​កុមារ​ និង​យុវជន​ដែល​​មាន​តម្រូវ​ការ​ថែទាំសុខភាព​ពិសេស​
		- ឪពុកម្ដាយ​ដែល​មានអាយុក្រោម 25 ឆ្នាំ​
		- មនុស្ស​ដែល​កំណត់អត្តសញ្ញាណ​ជា​ LGBTQ+
		- ជនជាតិមិនមែនស្បែកស​ (រួមមាន​ ​ពលរដ្ឋ​ជា​​ជនជាតិ​​អាមេរិកាំង​ស្បែកក្រហម​/ជនជាតិ​ដើម​អាឡា​ស្កា​ ជនជាតិអាមេរិកាំង​ដើមកំណើត​អាស៊ី/​អ្នកកោះ​បាស៊ីហ្វិក ជនជាតិ​ស្បែកខ្មៅ និង​ជនជាតិ​អេស្ប៉ាញ​/ឡាទីន)
		- ពលរដ្ឋ​ដែល​មាន​ភាសា​កំណើត​មិនមែនជា​ភាសា​អង់គ្លេស​
		- ពលរដ្ឋ​ដែល​មាន​ពិការភាព​
		- ពលរដ្ឋ​ដែល​មាន​បទ​ពិសោធ​ធ្វើអន្តោប្រវេសន៍​
		- ស្ដ្រីមាន​ផ្ទៃ​ពោះ​ និង​ឪពុកម្ដាយ​ដែល​មានកូនតូច​
		- ពលរដ្ឋ​រស់នៅតាមទីជនបទ​
		- អតីត​យុទ្ធ​ជន
		- យុវជន និង​មនុស្ស​ក្នុង​​បឋមវ័យ (អាយុពី 14-24 ឆ្នាំ​)
* **តើ​ខ្ញុំ​អាច​ជួយ​មនុស្ស​នៅ​ក្នុង​សហគមន៍​របស់ខ្ញុំ​ក្នុង​ការ​បំពេញ​ការ​ស្ទង់មតិ​នេះ​បានតាមរបៀប​ណា​?**
	+ ​លោកអ្នកស្គាល់​សហគមន៍​លោកអ្នក​ច្បាស់ជាង​គេ​បំផុត​!​ យើង​ខ្ញុំ​នៅ​ទីនេះ ហើយ​​ពេញចិត្ត​នឹង​ជួយគាំ​ទ្រ​លោកអ្នក​។​ ខាង​ក្រោម​នេះ​ គឺ​ជា​វិធី​មួយ​ចំនួន​ដែល​យើង​ខ្ញុំសូមណែនាំ​ឱ្យ​​ជួយកៀរគរ​សមាជិក​សហគមន៍​បំពេញការ​ស្ទង់មតិ​នេះ​៖​
		- ចែករំលែក​ព័ត៌មាន​អំពី​ការ​ស្ទង់មតិ​នេះ​!​ យើង​មាន​ធនធាន​នានាដូចជា​ គំរូអ៊ីម៉ែល​ ភាសា​បណ្ដាញ​សង្គ​​ម និង​ផូស្ទ័រ ដែល​លោកអ្នក​អាច​ប្រើ​ដើម្បី​ជួយ​ផ្សព្វផ្សាយ​ដំណឹង​នេះ​ទៅកាន់​លោកអ្នកដែល​ទំនង​ជា​ចូលរួម​ក្នុង​​ការ​ស្ទង់មតិនេះ​​ ទៅកាន់មិត្តភ័ក្តិ គ្រួសា​រ​ និង​មិត្តរួមការងារ។
		- ធ្វើ​ការ​សន្ទនាគ្នា​ជា​មួយយើង​ខ្ញុំ!​ យើង​ខ្ញុំ​រីករាយ​នឹង​ពិភាក្សា​អំពីគំនិត​ផ្សេង​ៗ​ជាមួយ​លោកអ្នក​។​
		- ជួយ​យើង​ក្នុង​ការ​បង្កើត​បណ្ដាញដៃគូ​!​ ប្រសិនបើ​លោកអ្នក​ស្គាល់​ដៃគូ​សហគមន៍​​ដែល​អាច​ចាប់​អារម្ម​ណ៍​ក្នុង​ការ​ធ្វើ​ការងារ​ជាមួយ​យើង​ខ្ញុំ​ សូមចែក​រំលែក​គេហទំព័រ​ និង​​ព័ត៌មាន​ទំនាក់ទំនង​របស់​យើ​ង​​ខ្ញុំ​ជាមួយពួកគេ​។​

ធនធាននានា​ដែល​អាច​ប្រើប្រាស់​ដើម្បី​ជួយ​ចែករំលែក ​និង​ផ្សព្វផ្សាយ​ពី​ការ​ស្ទង់មតិ​នេះ​នៅ​ក្នុងសហគមន៍​របស់​លោក​អ្នក មាន​នៅ​លើ​គេហទំព័រ​របស់​យើង​ខ្ញុំ​៖​ [www.mass.gov/chei](http://www.mass.gov/chei)។

​លោកអ្នកអាច​ទាក់​ទង​មកកាន់យើ​ងខ្ញុំបាន តាមរយៈ chei@mass.gov។

* **តើ​ខ្ញុំ​អាច​ចូល​ទៅ​ប្រើទិន្នន័យទាំង​នេះ​បានដោយ​របៀប​ណា​និង​នៅ​ពេល​ណា​?**
	+ យើង​ខិត​ខំ​ប្រឹង​ប្រែង​ដើម្បី​ធ្វើ​ឱ្យ​ដំណើរ​ការ​នេះ​មាន​លក្ខណៈ​សាមញ្ញ និង​មាន​តម្លាភាព​តាមដែល​អាច​ធ្វើទៅ​បាន​។​ លទ្ធផល​នឹង​អាច​ស្វែង​រក​បានជា​សាធារណៈ​​នៅ​លើ​គេហទំព័រ​របស់​យើង​ឆាប់ៗ​បន្ទាប់ពី​ការ​ស្ទង់មតិ​នេះ​ត្រូវ​បាន​បិទ​នៅ​រដូវ​ស្លឹកឈើជ្រុះ​ ឆ្នាំ2023 ហើយ DPH នឹងផ្ដល់ជូ​ន​ដល់​ដៃគូ​​ដូច​ជា​លោកអ្នក​ នូវ​ធនធាននានា​ដើម្បី​ប្រើប្រាស់​ទិន្នន័យ​​នេះ ដើម្បី​​ដោះស្រាយ​ឧបសគ្គ​​បញ្ហាសុខភាព​នៅ​ក្នុង​សហគមន៍​របស់​លោកអ្នក​។​
* **តើ​ខ្ញុំ​អាច​ទទួល​បាន​ជំនួយ​ក្នុង​ការ​វិភាគ​ទិន្នន័យ​នេះ​ដែរឬទេ?**
	+ អាចទទួលបាន​!​ យើង​ខ្ញុំ​នឹង​មានជំនួយ​គាំ​ទ្រ​មួយ​ចំនួន​ផ្ដល់​ជូននៅ​ក្នុង​រដូវស្លឹកឈើ​ជ្រុះ ឆ្នាំ2023 នៅពេល​ដែល​លទ្ធផ​ល​​នៃ​ការ​ស្ទង់មតិ​នេះ​ត្រូវ​បាន​ចុះ​ផ្សាយ​ជា​សាធារណៈ។

ពេល​នោះ សូម​ចូល​ទៅមើល​គេហទំព័រ​របស់​យើង​សាជាថ្មី​ ([www.mass.gov/chei](http://www.mass.gov/chei)) ឬទាក់ទង​​មកកាន់យើង​ខ្ញុំ​ដើម្បី​បាន​បញ្ជី​ទិន្នន័យ​​ជំនួយគាំ​ទ្រ​ដល់​មាន​ផ្ដល់​ជូន​ដែល​បាន​ធ្វើ​បច្ចុប្បន្នភាព​ថ្មីៗ​បំផុត​។​

* **តើ​ខ្ញុំអាច​ប្រើប្រាស់​លទ្ធផល​រក​ឃើញទាំង​នេះ​ដើម្បី​ផ្ដល់ប្រយោជន៍​ដល់​សហគមន៍​ខ្ញុំ​តាមរបៀប​ណា​?**
	+ នៅ​ពេល​ដែល​លោកអ្នក​វិភាគ​ទិន្នន័យ​​​សម្រាប់​សហគមន៍​របស់​លោកអ្នក​ ​លោកអ្នក​អាច​រំលេច​ពី​តម្រូវ​ការ​ដែល​បំពេ​ញ​មិនទាន់​បាន​ ដែល​នឹង​ផ្ដល់ប្រយោជន៍​ដល់វិធានការ​សុខភាព​សាធារណៈ​។​ ខាង​ក្រោ​ម​នេះ​ គឺ​ជា​ឧទាហរណ៍​ខ្លះ​អំពី​​ការ​រំលេច​ឱ្យ​ឃើញ​ពី​បញ្ហា​នេះ​តាមរយៈ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ឆ្នាំ2020៖​
		- សហគមន៍ LGBTQ+៖ទិន្នន័យ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ​ត្រូវ​បាន​ប្រើប្រាស់​ដោយ​គណៈកម្មការ​យុវជន LGBTQ រដ្ឋ​ម៉ាសាឈូសិត​​ ដើម្បី​ធ្វើ​ការ​តស៊ូមតិ​ដើម្បី​គោល​នយោបាយ​ដែល​ផ្ដោត​សំខាន់​លើ​តម្រូវ​ការ​របស់​សហគមន៍​​។ ទិន្នន័យ​នេះ​ក៏​ត្រូវ​បានប្រើប្រាស់​​ដើម្បី​តស៊ូ​មតិដើម្បី​ដាក់​​បញ្ចូល​ពលរដ្ឋ LGBTQ+ ជា​ពល​រដ្ឋ​អាទិភាព​សម្រាប់គំនិត​ផ្ដួច​ផ្ដើម​សមធម៌វ៉ាក់សាំង ដែល​ផ្ដល់​ធនធាន​និងមូលនិធិសហគមន៍​បន្ថែម​។​
		- សហគមន៍ជនជាតិភាគតិច​៖ទិន្នន័យ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ត្រូវ​បាន​ប្រើប្រាស់​​ដើម្បី​អនុវត្ត​ប្រកបដោយ​ជោគ​ជ័យ​នូវ​មូលនិធិ​ច្រើនជាង​ 1$ លាន​ដុល្លារ​ ​ផ្ដល់ជូនទៅ​កុលសម្ព័ន្ធ​ និង​ជនជាតិភាគតិច​ដែល​បម្រើ​ការ​នៅ​ស្ថាប័ន​ផ្សេង​ៗ​។​
		- សហគមន៍​ជនបទ​៖​ទិន្នន័យ​ការស្ទង់មតិ​ផល​ប៉ះពា​ល់​​សហគមន៍​ដោយសារ​ជំងឺកូវីដ-19 ​ត្រូវ​បាន​ប្រើប្រាស់​​​ដើម្បី​ជួយ​គាំ​ទ្រ​ដល់​កម្មវិធី​ផ្សព្វផ្សាយអំពី​កា​រ​ចាក់​វ៉ាក់សាំង​ និង​កម្មវិធីមូលនិធិ​ដើម្បីជួយ​គាំ​ទ្រ​​ដល់​ស្ថាប័ន​តាមទីជនបទ​ ក្នុង​ការ​ដោះស្រាយ​ឧបស​គ្គ​សុខភាព​​នៅ​ក្នុង​សហគមន៍​របស់​ពួកគេ​។​
		- ឪពុកម្ដាយ​វ័យ​ក្មេង​៖​ទិន្នន័យ​ការស្ទង់មតិ​ផល​ប៉ះពា​ល់​សហគមន៍​ដោយសារ​ជំងឺកូវីដ-19 បង្ហាញ​ពី​ការ​មិនបានបំពេញតាម​តម្រូវ​ការ​​យ៉ាង​ច្រើន​ក្នុង​ចំណោម​ឪពុកម្ដាយ​វ័យ​ក្មេង​។​ ក្រោយ​ពេល​បញ្ចេ​ញ​ទិន្នន័យ​ សេវាកម្ម​ដែល​​ផ្ដល់ជូន​ញឹកញាប់បំផុត​ដោយ​​គំនិត​ផ្ដួច​ផ្ដើម​​យុវវ័យ​មាន​ផ្ទៃ​ពោះ​ និង​ចិញ្ចឹម​បីបាច់​កូន​​ក្នុងរដ្ឋម៉ាសាឈូសិត​​ មានដូច​ជា​ ប្រាក់​ឈ្នួល​ផ្ទះ​ លំនៅដ្ឋាន និង​ជំនួយ​​សេវាទឹកភ្លើង​។​
		- យុវជន៖​បន្ទាប់​ពី​ទិន្នន័យ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ត្រូវ​បានបញ្ចេញ​ សុខភាព​ផ្លូវ​ចិត្ត​របស់​យុវជន​ត្រូវ​បាន​ចាត់​ទុក​ជា​ចំណុច​អាទិភាព​នៅ​ក្នុង​ក្រសួងសុខភាព​សាធារ​ណៈ (DPH)។ ទិន្នន័យ​​ត្រូវ​បាន​ប្រើប្រាស់​សម្រាប់​​ការ​ធ្វើ​លទ្ធកម្ម​នៃ​សេវាកម្ម​ថ្មី​ៗ​ពីសំណាក់​កម្មវិធី​សេវា​បង្កា​រ​​អំពើហិង្សា​លើ​កុមារ​និង​យុវជន​។
		- ​អ្នកទទួលបានសេវា​ពី WIC៖ ទិន្នន័យ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ​ត្រូវ​បាន​ប្រើប្រាស់​ដោយ​កម្មវិធី WIC ដើម្បី​ផ្ដោតលើ​សារៈសំខាន់​និង​តម្រូវ​ការ​សម្រាប់​លទ្ធភាព​ទទួល​បានសេវាភាសា​នៅ​ក្នុង​ការ​ផ្សព្វផសាយ​របស់ WIC ដើម្បី​ធានា​ថា​ ក្រុមគ្រួសារ​ដែល​និយាយ​ភាសា​ផ្សេ​ង​​ក្រៅពី​ភាសាអង់គ្លេស​ អាចទទួល​បាន​សេវា​កម្ម​របស់ WIC។
		- កុមារ​ដែល​មាន​តម្រូវ​ការ​ការថែទាំសុខភាព​​ពិសេស​៖​​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺ​កូវីដ-19 ទិន្នន័យ​ការស្ទង់មតិ​ផល​ប៉ះពាល់​សហគ​ម​ន៍​ដោយសារ​ជំងឺកូវីដ-19 បាន​បង្ហាញ​ពី​ចំណុច​អាទិភាព​ជាក់លាក់​ (សុខភាព​ផ្លូវ​ចិត្ត​ សន្តិ​សុខ​ស្បៀ​ង​ និង​ការ​ផ្លាស់ប្ដូរ​ការ​ថែទាំ​សុខភាព​ដែល​កើ​ត​មាន​នៅ​អាយុ 18 ឆ្នាំ)​។​ ចំណុចអាទិភាព​ទាំង​នេះ​ ត្រូវ​​បានប្រើប្រាស់​នៅ​ក្នុង​មុខងារផ្ដល់មូលនិធិជា​ច្រើន​ ដើម្បី​លើកកម្ពស់សេវាកម្មសម្រាប់កុមារ​ដែ​ល​​មាន​តម្រូវ​ការ​ការថែទាំសុខភាព​​ពិសេស​។
		- កុមារ​​៖ទិន្នន័យ​ការស្ទង់មតិ​ផល​ប៉ះពាល់​សហគម​ន៍​​ដោយសារ​ជំងឺកូវីដ-19 ​ត្រូវ​បានចែករំលែក​ជាមួយ​សម្ព័ន្ធ​បណ្ឌិតសភាគ្រូពេទ្យ​កុមារ​អាមេរិក​នៃរដ្ឋ​ម៉ាសាឈូសិត​​។​ លទ្ធផល​រកឃើញទាំង​អស់​នេះ​ ផ្ដល់ជា​ភស្តុតាង​ដល់​ពួកគេ​ក្នុង​​ការ​ផ្ដល់អាទិភាព​​បន្ថែមទៅលើ​​សុខភាព​ផ្លូវ​ចិត្ត​ ​ការផ្លាស់ប្ដូរ​ការ​ថែទាំ​សុខភាព​ និងកត្ដា​កំណត់ផ្នែកសង្គម​​ទៅលើបញ្ហា​​សុខភាព​នៅ​ក្នុង​ការងារ​របស់ពួកគេ​។​
		- ​អ្នកទទួល​បានសេវា Medicaid៖ទិន្នន័យ​ការស្ទង់​មតិ​​ផល​ប៉ះពាល់​សហគមន៍​ដោយសារ​ជំងឺកូវីដ-19 ​ត្រូវ​បានចែករំលែក​ជាមួយ​ MassHealth ដើម្បី​ផ្ដល់​ដំណឹង​ដល់ការ​ដាក់ពាក្យស្នើសុំ​​​បដិសេធ​ការ​ទទួល​ខុ​ស​ត្រូវ​ 1115 ដែល​ពង្រីកបន្ថែម​ការរ៉ាប់រង​របស់ Medicaid និង​ការ​ទទួល​បាន​ការ​ថែទាំ។​
		- ពលរដ្ឋ​ដែល​មាន​ពិការភាព​៖​ ក្រសួងសុខភាព​សាធារណៈ (DPH) ផ្ដោត​អាទិភាព​លើ​ការ​លើក​កម្ពស់​ការ​ទទួល​បានវ៉ាក់សាំង​ទៅកាន់ពលរដ្ឋ​ដែល​មាន​ពិការភាព​។ នៅ​ក្នុង​មជ្ឈដ្ឋាន​​ពិការភាព​ ពលរ​ដ្ឋ​​ដែលទំនង​ជា​នឹង​មិន​ត្រូវ​ទទួល​បាន​ការ​ចាក់វ៉ាក់សាំ​ង​ ត្រូវ​​​បាន​គេ​ចាក់វ៉ាក់​សាំង​ជូន​ មួយ​ផ្នែកធំ ​ក៏​ដោយ​សា​រ​​បាន​ទិន្នន័យ​ការស្ទង់មតិ​ផល​ប៉ះពាល់​សហគមន៍​ដោយសារ​ជំងឺកូវីដ-19 ​នេះដែរ។​
* **ខ្ញុំ​មានសំណួរ​ជា​ច្រើន​ទៀត​។​ តើ​ខ្ញុំអាច​ទាក់ទង​ទៅនរណា​បាន​ខ្លះ​?​**
	+ ប្រសិនបើ​លោកអ្នក​មានសំណួរ​ផ្សេង​ៗ​​អំពី​ការ​ស្ទង់មតិ​នេះ​ ឬ​អាច​ត្រូវការ​ឱ្យ​គេ​ជួយ​ក្នុង​ការចូលទៅមើល ឬ​វិភាគ​ទិន្នន័យ​​នេះ​​ សូមផ្ញើអ៊ីម៉ែលទៅកាន់​ chei@mass.gov។